২০১৫ চলে যাচ্ছে। রেখে যাচ্ছে সুখবর। ২০১৬ আসছে ‘ছুটি আর ছুটি’র আনন্দ নিয়ে। বছরের শুরু থেকে শেষ ছুটির মালা পরানো। এর পরে ২৫ জানুয়ারিটা আগে ভাগে ছুটি নিয়ে নিন। আপনার আগেই যেন অন্য কেউ দরখাস্ত জমা দিয়ে না দেয়। কারণ, জানুয়ারির ২৩-২৪ শনি-রবি। ২৫ এর সোমবারটা ছুটি নিলেই ২৬ জানুয়ারি মিলিয়ে টানা চারদিনের চুপচাপ লংজার্নি।
জানুয়ারি থেকেই শুরু করা যাক। নতুন বছেরর প্রথম দিন, মানে ১ জানুয়ারি ছুটি। বারটা মনে আছে তো! শুক্রবার। মানে বছর শুরু হচ্ছে শুক্র-শনি-রবি তিনদিনের ছুটির মালা নিয়ে।
যাঁদের সপ্তাহ শেষের দু’টো দিনই ছুটি থাকে তাঁদের তো ২০১৬ গোটা বছরটাই একেবারে সোনায় সোহাগা। তবে সেই তালিকা দেওয়ার আগে জানিয়ে রাখি আরও কিছু তথ্য। এ দেশে বা এ বঙ্গে ‘ভ্যালেন্টাইন্স ডে’-তে ছুটি থাকে না কিন্তু বান্ধবী কিংবা স্ত্রীর বায়না থাকে, ‘ছুটি নাও, ছুটি নাও’ বলে। এ বছর সেটা নিয়ে চিন্তা নেই কিংবা চিন্তা আছে। কারণ, ১৪ ফেব্রয়ারি রবিবার। জামাই ষষ্ঠীও পড়েছে ১০ জুন। সুতরাং জামাই এবং শ্বশুরদের কাছে বিষয়টা সুখের কিংবা দুখের যাই হোক না কেন, মেনে নিতেই হবে যে ছুটিটা টানা তিনদিনের। শুক্র-শনি-রবি। একই ভাবে ইদ উল ফিতর-এর ছুটিটা পড়েছে ৮ জুলাই শুক্রবার। তিনদিনের ছোট্ট ট্রিপ হতেই পারে।
এবার সবচেয়ে মজার ছুটিটা জেনে নিন। মধ্য এপ্রিলে বেশ গরম। আগে ভাগে বেড়ানোর প্ল্যান করুন। ছুটি নিন একদিন— ১৪ এপ্রিল। আগের দিনটা পয়লা বৈশাখ। পরের দিনটা রামনবমী। তারপরের দুটি দিন শনি আর রবি।
স্বাধীনতা দিবসও আসছে ছুটির আনন্দ নিয়ে। ১৫ অগাস্ট সোমবার। এবারও টানা তিন দিন ছুটি-ছুটি-ছুটি। একই রকম ছুটি বকরি ইদ-ও ১২ সেপ্টেম্বর, সোমবার।
এত ছুটির মধ্যে এবার কয়েকটা ছুটি হারানোর কথা জেনে রাখুন। ১ মে মে-দিবস, ২ অক্টোবর গাঁধী জয়ন্তী, ১৬ অক্টোবর লক্ষ্মীপুজো, ৩০ অক্টোবার দীপাবলি, ২৫ ডিসেম্বর বড়দিন সবই রবিবারে। এ-কদিনের ছুটি নষ্টের জন্য চোখের জল ফেলতেই পারেন ছুটি-বিলাসী বাঙালি। হ্যাঁ, পুজোর মধ্যেও সপ্তমী, অষ্টমীও পড়েছ শনি ও রবিবারে।
এবার বছরের শেষ দিনটা। ৩১ ডিসেম্বর ২০১৬। বসের কাছে ছুটি চাইতে হবে না। শনিবার যে। সেই সঙ্গে একটা মন খারাপের খবর। ২০১৭ শুরুই হবে ছুটি নষ্ট দিয়ে। পয়লা জানুয়ারি রবিবার।